14. Udstationering af arbejdstagere (afstemning) 
Beslutningsforslag
Før afstemningen om ændringsforslag 10
Philip Bushill-Matthews
(EN) Hr. formand! Jeg har en kort bemærkning vedrørende ændringsforslag 10. Det oprindelige ændringsforslag blev tilsyneladende fejloversat til tysk, så det betød præcis det modsatte af den engelske tekst, fordi denne var tvetydig. Så formålet er at fjerne denne tvetydighed. Jeg er ked af, at der ikke var tid til at afklare dette med alle de politiske grupper, men jeg håber, at de vil støtte det, for det er ikke et forsøg på at ændre teksten. Det er blot et forsøg på at fjerne tvetydigheden.
Pervenche Berès
(FR) Hr. formand! Jeg mener, at det vil være humant og fornuftigt at afbryde afstemningen, selv om det betyder, at vi skal starte igen i morgen kl. 11.30.
(Bifald)
Hannes Swoboda
(DE) Hr. formand! Jeg vil godt støtte denne kommentar fuldt ud. Vi må nødvendigvis stoppe afstemningen nu. Det er useriøst at fortsætte afstemningen, især set i lyset af betænkningernes længde. I nødstilfælde må vi afkorte taletiderne lidt eller sikre en nøje overholdelse heraf, således at vi kan begynde med afstemningen kl. 11.30.
Formanden
Jeg imødekommer Deres anmodninger, og vi afbryder afstemningen nu.
